CELEX: 32016D0714
Language: sl
Date: 2016-05-11 00:00:00
Title: Izvedbeni sklep Komisije (EU) 2016/714 z dne 11. maja 2016 o podaljšanju ukrepa, ki ga je Nizozemska sprejela za dostopnost na trgu in uporabo biocidnih proizvodov VectoBacWG in Aqua-K-Othrine v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2016) 2682)

13.5.2016   
            
            
               SL
            
            
               Uradni list Evropske unije
            
            
               L 125/14
            
         IZVEDBENI SKLEP KOMISIJE (EU) 2016/714
   z dne 11. maja 2016
   o podaljšanju ukrepa, ki ga je Nizozemska sprejela za dostopnost na trgu in uporabo biocidnih proizvodov VectoBacWG in Aqua-K-Othrine v skladu s členom 55(1) Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2016) 2682)
      
   
   (Besedilo v nizozemskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) (v nadaljnjem besedilu: Uredba) ter zlasti člena 55(1) Uredbe,
   ob upoštevanju naslednjega:
   
               (1)
            
            
               Nizozemska je v skladu s prvim odstavkom člena 55(1) Uredbe 7. oktobra 2015 sprejela odločitev, s katero je za obdobje do 1. novembra 2015 začasno dovolila dostopnost na trgu in uporabo biocidnih proizvodov VectoBacWG in Aqua-K-Othrine, s katerima pooblaščeni nosilci dejavnosti obvladujejo ličinke in odrasle invazivne eksotične komarje vrste Aedes albopictus in Aedes japonicus (v nadaljnjem besedilu: komarji). Zaradi konca sezone komarjev ni bilo razloga, da bi se to dovoljenje ohranilo med zimsko sezono. Nizozemska je v skladu z drugim odstavkom člena 55(1) Uredbe Komisijo in druge države članice nemudoma obvestila o tem ukrepu in razlogih zanj.
            
         
               (2)
            
            
               VectoBacWG kot aktivno snov vsebuje Bacillus thuringiensis subsp. israelensis, serotip H14, sev AM65-52 (v nadaljnjem besedilu: Bacillus thuringiensis israelensis) in Aqua-K-Othrine kot aktivno snov vsebuje deltametrin, oba pa se uporabljata v vrsti proizvodov 18, kot je opredeljena v Prilogi V k Uredbi. Glede na informacije, ki jih je predložila Nizozemska, je bil začasni ukrep nujen za varovanje javnega zdravja, saj so ti komarji, ki jih je na Nizozemskem mogoče najti v prostorih družb za trgovanje s pnevmatikami, na pokopališčih in vrtovih, lahko vektorji tropskih bolezni, kot sta denga in čikungunja. Morebitno širjenje bi bilo treba čim bolj in čim prej preprečiti.
            
         
               (3)
            
            
               Komisija je 12. januarja 2016 prejela zahtevo Nizozemske za sprejetje odločitve, da se ukrep lahko podaljša v skladu s tretjim odstavkom člena 55(1) Uredbe. Zahteva je bila predložena zaradi zaskrbljenosti, da v nasprotnem primeru 1. aprila 2016, ko se pričakuje začetek nove sezone komarjev, na Nizozemskem ne bo na voljo drugih ustreznih proizvodov za obvladovanje komarjev vektorjev.
            
         
               (4)
            
            
               Aktivni snovi Bacillus thuringiensis israelensis in deltametrin (št. ES 258-256-6, št. CAS 52918-63-5) sta bili ocenjeni v okviru delovnega programa za sistematično preverjanje vseh aktivnih snovi, ki so že bile na trgu 14. maja 2000, kot je določeno v členu 89 Uredbe.
            
         
               (5)
            
            
               Po odobritvi obeh aktivnih snovi sta bila v Grčiji oz. Franciji predložena zahtevka za prvo izdajo dovoljenja za biocidna proizvoda VectoBacWG in Aqua-K-Othrine v skladu z drugim odstavkom člena 89(3) Uredbe, ki sta še vedno v postopku ocenjevanja. Zahtevka za zaporedno medsebojno priznavanje na Nizozemskem v skladu s členom 33 Uredbe bosta po pričakovanjih predložena, ko bosta Grčija in Francija izdali svoja dovoljenja.
            
         
               (6)
            
            
               Evropski center za preprečevanje in obvladovanje bolezni priznava, da so se komarji močno razširili po svetu, zlasti zaradi človekovih dejavnosti, in da lahko postanejo resna nevarnost za zdravje.
            
         
               (7)
            
            
               Med čakanjem na izdajo dovoljenja za biocidna proizvoda VectoBacWG in Aqua-K-Othrine na Nizozemskem v skladu s členom 33 Uredbe je primerno Nizozemski dovoliti podaljšanje začasnega ukrepa za skupno obdobje največ 550 dni.
            
         
               (8)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   V skladu s členom 55(1) Uredbe (EU) št. 528/2012 lahko Nizozemska za skupno obdobje največ 550 dni podaljša ukrep za dostopnost na trgu in uporabo biocidnega proizvoda VectoBacWG, ki vsebuje Bacillus thuringiensis israelensis, in Aqua-K-Othrine, ki vsebuje deltametrin (št. ES 258-256-6, št. CAS 52918-63-5), za vrsto proizvodov 18, kot je opredeljena v Prilogi V k Uredbi (insekticidi, akaricidi in proizvodi za nadzor drugih členonožcev), za obvladovanje komarjev vektorjev.
   Člen 2
   Nizozemska pri sprejemanju ukrepa iz člena 1 zagotovi, da ta proizvoda uporabljajo samo pooblaščeni nosilci dejavnosti in da se uporabljata pod nadzorom pristojnega organa.
   Člen 3
   Ta sklep je naslovljen na Kraljevino Nizozemsko.
   
      V Bruslju, 11. maja 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.